[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.7.2006

COM(2006) 405 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΕΥΡΩΠΑΪΚΟ ΕΛΕΓΚΤΙΚΟ ΣΥΝΕΔΡΙΟ

Ετήσια έκθεση δημοσιονομικής διαχείρισης του 6 ου , 7 ου , 8 ου και 9 ου Ευρωπαϊκού Ταμείου Ανάπτυξης (ΕΤΑ) για το 2005 {SEC(2006) 977}

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ 3

2. ΕΠΙΤΕΥΞΗ ΤΩΝ ΣΤΟΧΩΝ ΓΙΑ ΤΟ ΟΙΚΟΝΟΜΙΚΟ ΕΤΟΣ 2005 4

2.1. Βελτίωση της ποιότητας προγραμμάτων και έργων 4

2.2. Ταχύτερη εφαρμογή προγραμμάτων και έργων 6

2.3. Διενέργεια ελέγχων που ανταποκρίνονται στα υψηλότερα πρότυπα 6

3. ΟΙΚΟΝΟΜΙΚΗ ΚΑΤΑΣΤΑΣΗ, 6Ο-9Ο ΕΤΑ – ΔΙΑΤΕΘΕΝΤΑ, ΑΝΑΛΗΦΘΕΝΤΑ, ΔΑΠΑΝΗΘΕΝΤΑ ΚΑΙ ΜΗ ΕΚΤΑΜΙΕΥΘΕΝΤΑ ΚΕΦΑΛΑΙΑ, ΣΤΑ ΤΕΛΗ ΤΟΥ 2005 (ΕΚΑΤ. ΕΥΡΩ, ΚΑΘΑΡΑ) 7

4. ΓΕΓΟΝΟΤΑ ΠΟΥ ΕΙΧΑΝ ΣΗΜΑΝΤΙΚΗ ΕΠΙΔΡΑΣΗ ΣΕ ΔΡΑΣΤΗΡΙΟΤΗΤΕΣ ΠΟΥ ΠΡΑΓΜΑΤΟΠΟΙΗΘΗΚΑΝ ΤΟ 2005 7

4.1. Καθυστερήσεις 7

4.2. STABEX 8

4.3. Διαχείριση της πληροφόρησης 8

4.4. Κανονιστικοί περιορισμοί όσον αφορά τη συγχρηματοδότηση 9

4.5. Εσωτερικός έλεγχος 9

4.6. Πόροι 10

1. ΕΙΣΑΓΩΓΗ

Η ετήσια έκθεση της Επιτροπής για τη δημοσιονομική διαχείριση του 6ου, 7ου, 8ου και 9ου Ευρωπαϊκού Ταμείου Ανάπτυξης (ΕΤΑ) το 2005 πληροί τις απαιτήσεις των άρθρων 96, 102 και 135 του δημοσιονομικού κανονισμού που εφαρμόζεται στο 9ο Ευρωπαϊκό Ταμείο Ανάπτυξης. Το άρθρο 96 παράγραφος 2 ορίζει τα εξής:

"Οι λογαριασμοί του ΕΤΑ συνοδεύονται από έκθεση επί της δημοσιονομικής διαχείρισης του διαρρεύσαντος οικονομικού έτους, η οποία περιέχει πιστή περιγραφή:

1. της επίτευξης των στόχων του οικονομικού έτους, σύμφωνα με την αρχή της χρηστής δημοσιονομικής διαχείρισης·

2. της οικονομικής κατάστασης και των γεγονότων που άσκησαν σημαντική επίδραση στις δραστηριότητες του δημοσιονομικού έτους."

Το Ευρωπαϊκό Ταμείο Ανάπτυξης (ΕΤΑ) χρηματοδοτεί τη συνεργασία της ΕΚ με:

- την Υποσαχάρια Αφρική, τις χώρες της Καραϊβικής και του Ειρηνικού στο πλαίσιο της εταιρικής σχέσης ΑΚΕ-ΕΚ, όπως ορίζεται στη συμφωνία του Κοτονού·

- τις 20 Υπερπόντιες Χώρες και Εδάφη (ΥΧΕ) οι οποίες συνδέονται συνταγματικά με τα κράτη μέλη[1]· και

- τα προγράμματα της Ευρωπαϊκής Τράπεζας Επενδύσεων (ΕΤΕπ) στα κράτη ΑΚΕ.

Η συμφωνία του Κοτονού αποτελεί τη βάση της εταιρικής σχέσης της ΕΕ με τις χώρες ΑΚΕ. Η ΕΕ και τα κράτη ΑΚΕ υπέγραψαν τη συμφωνία το 2000 και συμφώνησαν να την επανεξετάζουν κάθε πέντε χρόνια μέχρι τη λήξη ισχύος της, το 2020. Το 2005, πραγματοποιήθηκε η πρώτη επανεξέταση. Χωριστή απόφαση του Συμβουλίου Υπουργών της ΕΕ διέπει την εταιρική σχέση της ΕΕ με τις ΥΧΕ[2].

Επιπλέον, ορισμένα αναπτυξιακά προγράμματα της ΕΕ για τις χώρες ΑΚΕ χρηματοδοτούνται εκτός του πλαισίου της συμφωνίας του Κοτονού, από το γενικό προϋπολογισμό της ΕΕ. Η παρούσα έκθεση δεν καλύπτει αυτά τα προγράμματα. Σ’ αυτά περιλαμβάνονται:

- οι δραστηριότητες της Επιτροπής στη Νότια Αφρική·

- θεματικές γραμμές του προϋπολογισμού στον τομέα της επισιτιστικής ασφάλειας, της δημοκρατίας και των ανθρωπίνων δικαιωμάτων, καθώς και του περιβάλλοντος· και

- η υποστήριξη των παραγωγών μπανάνας βάσει του ειδικού πλαισίου συνδρομής. Η Ευρωπαϊκή Τράπεζα Επενδύσεων (ΕΤΕπ) χρηματοδοτεί επίσης ορισμένες δραστηριότητες στα κράτη ΑΚΕ από το επενδυτικό μέσο και τους ιδίους πόρους της.

Δύο υπηρεσίες της Επιτροπής είναι αρμόδιες για τη χάραξη και την εφαρμογή της αναπτυξιακής πολιτικής και των προγραμμάτων της ΕΕ στις χώρες ΑΚΕ και ΥΧΕ:

- Η ΓΔ Ανάπτυξης καταρτίζει πολιτικές και προγράμματα με τους εταίρους ΑΚΕ, και

- Η EuropeAid εφαρμόζει τις πολιτικές με την υλοποίηση των προγραμμάτων και έργων.

Το 9ο ΕΤΑ άρχισε να ισχύει την 1η Απριλίου 2003, μετά την κύρωση της συμφωνίας από όλα τα κράτη μέλη. Η Επιτροπή μετέφερε στο 9ο ΕΤΑ τα υπόλοιπα προηγούμενων ΕΤΑ. Το 9ο ΕΤΑ λήγει το Δεκέμβριο του 2007.

2. ΕΠΙΤΕΥΞΗ ΤΩΝ ΣΤΟΧΩΝ ΓΙΑ ΤΟ ΟΙΚΟΝΟΜΙΚΟ ΕΤΟΣ 2005

Η Επιτροπή έθεσε στόχους και καθόρισε δείκτες απόδοσης και ποσοτικούς στόχους για τα ΕΤΑ το 2005 προκειμένου να αποτιμήσει την πρόοδο όσον αφορά τη βελτίωση:

- της ποιότητας των προγραμμάτων·

- της ταχείας και αποτελεσματικής εφαρμογής τους· και

- της λειτουργίας των συστημάτων ελέγχου.

2.1. Βελτίωση της ποιότητας προγραμμάτων και έργων

Το 2005, η Επιτροπή ενέτεινε τις προσπάθειές της για να βελτιώσει την ποιότητα των νέων προγραμμάτων. Υπέβαλε προτάσεις για επανεξέταση από ομοτίμους στο πλαίσιο ομάδας στήριξης της ποιότητας με τη συμμετοχή υπαλλήλων της EuropeAid, της ΓΔ Ανάπτυξης και άλλων γενικών διευθύνσεων όπου ήταν απαραίτητο. Η ομάδα στήριξης της ποιότητας διενεργεί παρόμοια επανεξέταση πριν η Επιτροπή λάβει τις αποφάσεις χρηματοδότησης – στο στάδιο προσδιορισμού του προγράμματος στην αρχή του κύκλου διαχείρισης του έργου και, ξανά, στο μεταγενέστερο στάδιο καθορισμού των τεχνικών πτυχών. Το 2005, η ομάδα στήριξης της ποιότητας πραγματοποίησε 35 συνεδριάσεις και προέβη σε επανεξέταση προγραμμάτων ύψους άνω των 3.800 εκατ. ευρώ.

Το 2005, η Επιτροπή αύξησε τις επενδύσεις του ΕΤΑ στην παιδεία και την υγεία, τα έργα υποδομής και τη στήριξη του προϋπολογισμού, προκειμένου να συμβάλει στην επίτευξη των αναπτυξιακών στόχων της Χιλιετίας. Διέθεσε επίσης κεφάλαια του ΕΤΑ σε άλλους τομείς στους οποίους απαιτείται πρόοδος για την επίτευξη των αναπτυξιακών στόχων της Χιλιετίας, όπως η δημοκρατία, το κράτος δικαίου, η διακυβέρνηση και η γεωργία.

Το 2005, η Επιτροπή διέθεσε το μεγαλύτερο μέρος των πόρων του ΕΤΑ – 36% – για την παροχή βασικών κοινωνικών υπηρεσιών: εκπαίδευσης, περίθαλψης, καθαρού νερού και βασικών εγκαταστάσεων αποχέτευσης. Οι υπηρεσίες αυτές είναι ουσιαστικές για την επίτευξη των αναπτυξιακών στόχων της Χιλιετίας. Η Επιτροπή διέθεσε το δεύτερο μεγαλύτερο μέρος των πόρων του ΕΤΑ για τη στήριξη του προϋπολογισμού και του ισοζυγίου πληρωμών (τα αριθμητικά στοιχεία περιλαμβάνουν την επισιτιστική ασφάλεια και τις δράσεις του Stabex), καθώς και των μεταφορών, των επικοινωνιών και της ενέργειας. Οι τρεις αυτοί τομείς μαζί αντιπροσωπεύουν το 84% των συνολικών αναλήψεων υποχρεώσεων του ΕΤΑ.

Αναλήψεις υποχρεώσεων και πληρωμές του ΕΤΑ ανά τομέα ΟΟΣΑ-ΕΑΒ, το 2005 (εκατ. ευρώ, ακαθάριστα)[3] |

Τομέας | Αναλήψεις υποχρεώσεων | Πληρωμές |

εκατ. ευρώ | % του συνόλου | εκατ. ευρώ | % του συνόλου |

Εκπαίδευση, περίθαλψη, νερό, βασικές εγκαταστάσεις αποχέτευσης | 1 252 | 36% | 711 | 29% |

Στήριξη του προϋπολογισμού και του ισοζυγίου πληρωμών[4] | 858 | 24% | 628 | 26% |

Μεταφορές, επικοινωνίες, ενέργεια | 839 | 24% | 584 | 24% |

Γεωργία, αλιεία, εμπόριο, βιομηχανία, τουρισμός | 194 | 6% | 214 | 9% |

Περιβάλλον, άλλοι οριζόντιοι τομείς | 164 | 5% | 72 | 3% |

Άλλοι τομείς, συμπεριλαμβανομένης της βοήθειας για ανασυγκρότηση | 205 | 5% | 248 | 9% |

Υποσύνολο | 3 511 | 100% | 2 456 | 100% |

Μέσο στήριξης της ειρήνης ΑΚΕ-ΕΕ[5] | 88 |

Σύνολο | 3 511 | 2 544 |

Συνολικές αναλήψεις υποχρεώσεων 2005 (σε εκατ. ευρώ, ακαθάριστα) | Πληρωμές 2005 (σε εκατ. ευρώ, ακαθάριστα) |

[pic][pic]

Για να βελτιώσει τη βιωσιμότητα και τον αντίκτυπο της βοήθειας που διαθέτει, η Επιτροπή εξακολούθησε να παρέχει μακροοικονομική στήριξη του γενικού προϋπολογισμού – ή στήριξη του γενικού προϋπολογισμού – και να εφαρμόζει προγράμματα στήριξης τομεακής πολιτικής. Οι αναλήψεις υποχρεώσεων του ΕΤΑ που αφορούν τη στήριξη του γενικού προϋπολογισμού και τα προγράμματα στήριξης τομεακής πολιτικής εξακολούθησαν να αυξάνουν, από 18% το 2004 σε 32% το 2005. Η Επιτροπή ενέκρινε:

- την παροχή στήριξης του γενικού προϋπολογισμού σε 13 χώρες, ύψους 705 εκατ. ευρώ·

- προγράμματα στήριξης τομεακής πολιτικής σε 9 χώρες, συνολικού ύψους 416 εκατ. ευρώ.

2.2. Ταχύτερη εφαρμογή προγραμμάτων και έργων

Το 2005, η Επιτροπή συνέχισε την ταχύτερη εφαρμογή προγραμμάτων. Απόδειξη αυτού αποτελούν τα ικανοποιητικά αποτελέσματα που είχαν οι αναλήψεις υποχρεώσεων και οι πληρωμές.

Κυριότεροι δείκτες επίδοσης ΕΤΑ, 2001-2005 (εκατ. ευρώ, ακαθάριστα)[6] |

2001 | 2002 | 2003 | 2004 | 2005 |

Συνολικές αναλήψεις υποχρεώσεων | 1 927 | 2 125 | 3 769 | 2 648 | 3 511 |

Επιμέρους αναλήψεις υποχρεώσεων | 2 488 | 2 436 | 3 062 | 3 038 | 3 057 |

Πληρωμές | 1 779 | 1 922 | 2 345 | 2 464 | 2 544 |

Η Επιτροπή επέτυχε αύξηση των συνολικών αναλήψεων υποχρεώσεων το 2005 κατά 33% σε σύγκριση με το 2004. Η ομάδα στήριξης της ποιότητας συνέβαλε στην εξασφάλιση της ποιότητας ενώ, παράλληλα, ο όγκος των εγκεκριμένων δράσεων αυξήθηκε σταθερά.

Μετά την ανάληψη υποχρεώσεων για ένα πρόγραμμα (συνολικές αναλήψεις υποχρεώσεων), η Επιτροπή πρέπει να υπογράψει τις συμβάσεις (επιμέρους αναλήψεις υποχρεώσεων) με τις οντότητες που θα το υλοποιήσουν (κυβέρνηση, επιχειρήσεις, ΜΚΟ, διεθνείς οργανισμούς) και στη συνέχεια να προβεί στην εκταμίευση των κεφαλαίων (πληρωμές). Το επίπεδο ανάληψης επιμέρους υποχρεώσεων του 2005 είναι το δεύτερο υψηλότερο που επέτυχε η Επιτροπή (3.057 εκατ. ευρώ), ενώ οι πληρωμές ανέρχονται σε 2.544 εκατ. ευρώ.

2.3. Διενέργεια ελέγχων που ανταποκρίνονται στα υψηλότερα πρότυπα

Το ΕΤΑ διέπεται από τον δικό του δημοσιονομικό κανονισμό[7]. Η Επιτροπή εξασφαλίζει την ορθή δημοσιονομική διαχείριση και την προσήκουσα υπευθυνότητα με σαφή καταμερισμό των αρμοδιοτήτων. Η διαχείριση κάθε προγράμματος γίνεται από μία και μόνη ομάδα ανθρώπων. Μια άλλη ομάδα αναλαμβάνει τον έλεγχο της χρηματοδότησης του προγράμματος και εξασφαλίζει τη συμμόρφωσή του με τον κανονισμό.

Ο δημοσιονομικός κανονισμός κατανέμει την ευθύνη της διαχείρισης του ταμείου μεταξύ του διατάκτη και του λογιστή:

- ο διατάκτης εκτελεί τα καθήκοντά του στο πλαίσιο του τμήματος 2 του κανονισμού

- ο λογιστής είναι υπάλληλος της ΓΔ Προϋπολογισμού της Επιτροπής που ενεργεί σύμφωνα με τους κανόνες του τμήματος 3 του κανονισμού.

Το ΕΤΑ διαθέτει εξάλλου το δικό του λογιστικό σύστημα, το οποίο έχει αναλάβει να εκσυγχρονίσει η Επιτροπή με τη μετάβαση προς τη λογιστική σε δεδουλευμένη βάση.

Η EuropeAid σημείωσε πρόοδο σχετικά με τους κυριότερους στόχους εσωτερικού ελέγχου, ιδίως όσον αφορά την αρχειοθέτηση και το Stabex. Η διεύθυνση που είναι αρμόδια για τα προγράμματα του ΕΤΑ υιοθέτησε με επιτυχία νέα συστήματα αρχειοθέτησης τόσο για τους οικονομικούς όσο και για τους μη οικονομικούς φακέλους.

3. ΟΙΚΟΝΟΜΙΚΗ ΚΑΤΑΣΤΑΣΗ, 6 Ο -9 Ο ΕΤΑ – ΔΙΑΤΕΘΕΝΤΑ, ΑΝΑΛΗΦΘΕΝΤΑ, ΔΑΠΑΝΗΘΕΝΤΑ ΚΑΙ ΜΗ ΕΚΤΑΜΙΕΥΘΕΝΤΑ ΚΕΦΑΛΑΙΑ, ΣΤΑ ΤΕΛΗ ΤΟΥ 2005 (ΕΚΑΤ. ΕΥΡΩ, ΚΑΘΑΡΑ)

Ο ακόλουθος πίνακας παρουσιάζει τα κεφάλαια που διατέθηκαν σε προγράμματα σε χώρες ΑΚΕ και ΥΧΕ, καθώς και στο επενδυτικό μέσο της Ευρωπαϊκής Τράπεζας Επενδύσεων. Τα κεφάλαια που προέρχονται από το επενδυτικό μέσο στο πλαίσιο του 9ου ΕΤΑ αναφέρονται χωριστά στα δημοσιονομικά δελτία της ΕΤΕπ.

Διατεθέντα κεφάλαια στις χώρες ΑΚΕ (από το ΕΤΑ)[8] | Αναληφθέντα κεφάλαια | Δαπανηθέντα κεφάλαια | Κεφάλαια/υποχρεώσεις προς εκκαθάριση |

6ο-8ο | 9ο | Σύνολο6ο-9ο | Μη αναληφθέντα κεφάλαια | Μη δαπανηθείσες αναλήψεις υποχρεώσεων (RAL) | Σύνολο υπολοίπου μη δαπανηθέντος κεφαλαίου |

α | β | γ (α+β) | δ | ε | στ (γ-δ) | ζ (δ-ε) | η (στ+ζ) |

29 512 | 14 943 | 44 455 | 38 727 | 28 403 | 5 728 | 10 324 | 16 052 |

4. ΓΕΓΟΝΟΤΑ ΠΟΥ ΕΙΧΑΝ ΣΗΜΑΝΤΙΚΗ ΕΠΙΔΡΑΣΗ ΣΕ ΔΡΑΣΤΗΡΙΟΤΗΤΕΣ ΠΟΥ ΠΡΑΓΜΑΤΟΠΟΙΗΘΗΚΑΝ ΤΟ 2005

4.1. Καθυστερήσεις

Η άνιση κατανομή των συνολικών αναλήψεων υποχρεώσεων κατά τη διάρκεια του έτους αποτέλεσε πρόβλημα το 2005. Στα τέλη Σεπτεμβρίου, οι αναλήψεις της Επιτροπής ανέρχονταν σε 38% του συνόλου έναντι του στόχου του 55%. Κατά συνέπεια, η EuropeAid παρακολουθεί στενότερα τα προγράμματα απ’ό,τι στο παρελθόν και χρησιμοποιεί την ομάδα στήριξης της ποιότητας για να εξασφαλίσει μεταξύ άλλων την τήρηση των προθεσμιών.

4.2. STABEX

Το 2005, η Επιτροπή προετοίμασε το έδαφος για την αντιμετώπιση των προβλημάτων του Stabex[9] αλλά τα αποτελέσματα θα φανούν μόλις το 2006 και το 2007. Η Επιτροπή επέλυσε νομικά και δημοσιονομικά ζητήματα για να καταστεί δυνατή η εκκαθάριση των εκκρεμουσών αναλήψεων υποχρεώσεων του Stabex.

Η Επιτροπή προτίθεται να προβεί στην εκκαθάριση όλων των εκκρεμούντων κεφαλαίων του Stabex για τις δικαιούχες χώρες μέσω πλαισίων αμοιβαίων υποχρεώσεων. Οι ορισθείσες προθεσμίες είναι οι εξής:

- Έγκριση των πλαισίων αμοιβαίων υποχρεώσεων – τέλη 2007,

- Ανάθεση συμβάσεων – τέλη 2008,

- Εκταμίευση – τέλη 2010.

Για τον έλεγχο των κεφαλαίων του Stabex, η Επιτροπή διαθέτει χωριστούς λογαριασμούς. Μεταφέρει τα κεφάλαια του Stabex από τον κύριο λογαριασμό προς λογαριασμούς "ασφαλείας" στην Ευρώπη, τους οποίους διαχειρίζεται ο υπόλογος της Επιτροπής. Όταν εκπληρωθούν οι απαιτούμενοι όροι, η Επιτροπή μεταφέρει τα ποσά σε λογαριασμούς "με διπλή υπογραφή", τους οποίους διαχειρίζονται από κοινού ο εθνικός διατάκτης της δικαιούχου χώρας και ο επικεφαλής της Αντιπροσωπείας της Επιτροπής.

Η Επιτροπή αποδίδει ιδιαίτερη σημασία στην υποχρέωση αναφοράς σχετικά με τους λογαριασμούς "με διπλή υπογραφή" του Stabex. Το 2005, υπενθύμισε στους εθνικούς διατάκτες ότι, κατά τη συμφωνία του Κοτονού, ήσαν υποχρεωμένοι να υποβάλουν εκθέσεις για τα κεφάλαια του Stabex. Επίσης, η Επιτροπή διόρισε έναν υπάλληλο ως γενικό συντονιστή των κεφαλαίων του Stabex και σχεδιάζει να δημιουργήσει, μέχρι το Μάρτιο του 2007, βάση δεδομένων προκειμένου να παρακολουθεί στενότερα τους λογαριασμούς του Stabex. Επιπλέον, οι Αντιπροσωπείες πρέπει να ενημερώνουν σχετικά με την κατάσταση των λογαριασμών Stabex στις εξαμηνιαίες εκθέσεις τους για τη διαχείριση της εξωτερικής βοήθειας.

Το παράρτημα 7 που ακολουθεί περιλαμβάνει κατάσταση των υπολοίπων των λογαριασμών "με διπλή υπογραφή" του Stabex στις 31 Δεκεμβρίου 2005, καθώς και οικονομικές πληροφορίες που δεν έχουν υποβληθεί.

4.3. Διαχείριση της πληροφόρησης

Τα μέσα της Επιτροπής για τη διαχείριση της πληροφόρησης – CRIS και OLAS – δεν επιτρέπουν ακόμη την παροχή των απαιτούμενων πληροφοριών για την πραγματοποίηση γρήγορων και ακριβών προβλέψεων για το ΕΤΑ, τον έλεγχο των δεικτών απόδοσης του ΕΤΑ ή την κατάρτιση σχετικών εκθέσεων. Αυτό εν μέρει οφείλεται στην έλλειψη πλήρων στοιχείων στη βάση. Η Επιτροπή προσπαθεί να αντικαταστήσει το σύστημα OLAS με το CRIS-ΕΤΑ και να καθιερώσει νέο λογιστικό σύστημα, τη λογιστική σε δεδουλευμένη βάση (ABAC). Επίσης, η κατάρτιση όσον αφορά το σύστημα CRIS-ΕΤΑ θα ενισχυθεί.

4.4. Κανονιστικοί περιορισμοί όσον αφορά τη συγχρηματοδότηση

Δεδομένου ότι ο δημοσιονομικός κανονισμός για το ΕΤΑ περιορίζει τη συμμετοχή σε δράσεις συγχρηματοδότησης, η Επιτροπή θα διατηρήσει την πρότασή της για επεσπευσμένη αναθεώρηση του δημοσιονομικού κανονισμού και της εσωτερικής συμφωνίας για το 9ο ΕΤΑ.

4.5. Εσωτερικός έλεγχος

Το 2005, η EuropeAid ανέθεσε την ευθύνη των εκ των υστέρων ελέγχων στις γεωγραφικές διευθύνσεις της. Το Σεπτέμβριο του 2005, η διεύθυνση ΑΚΕ προσέλαβε νέους συνεργάτες για αυτό το έργο.

Η διεύθυνση προέβη επίσης σε λεπτομερή ανάλυση κινδύνου και εφήρμοσε τη μέθοδο του αντιπροσωπευτικού δείγματος. Στη βάση αυτή, κατήρτισε πρόγραμμα δράσης εκ των υστέρων ελέγχων για τις συναλλαγές που πραγματοποιήθηκαν το 2005, και έθεσε το στόχο του ελέγχου του 3% των συναλλαγών που πραγματοποιήθηκαν από τον Ιανουάριο μέχρι τέλη Σεπτεμβρίου του 2005. Κατά την υποβολή της παρούσας έκθεσης (Μάιος 2006), η πρόοδος της εφαρμογής του σχεδίου δράσης είχε ως εξής:

Εκ των υστέρων έλεγχος των συναλλαγών μεταξύ Ιανουαρίου και Σεπτεμβρίου 2005 – κατάσταση Μαΐου 2006 |

Αριθ. συναλλαγών | % του συνόλου των συναλλαγών Ιαν.- τέλη Σεπτ. 2005 |

Σύνολο συναλλαγών Ιαν.- τέλη Σεπτ. 2005 | 19 500 | 100% |

Συναλλαγές για τις οποίες προβλέπονται έλεγχοι | 590 | 3% |

Συναλλαγές για τις οποίες οι έλεγχοι περατώθηκαν/είναι σε εξέλιξη | 307 | 1.5% |

Η διεύθυνση δεν κατόρθωσε να επιτύχει τον στόχο του 3% που είχε θέσει για το 2005, δεδομένου ότι η εφαρμογή του προγράμματος δράσης καθυστέρησε σε σχέση με τις προβλέψεις. Κατά την υποβολή της παρούσας έκθεσης (Μάιος 2006), η διεύθυνση είχε διενεργήσει εκ των υστέρων ελέγχους στο 52% των συναλλαγών του 2005 που είχε την πρόθεση να αναλύσει.

Η EuropeAid θα βασιστεί στην πείρα που αποκόμισε το 2004 και το 2005 όσον αφορά τους εκ των υστέρων ελέγχους για να καθορίσει σχέδιο δράσης για το 2006 το οποίο θα εισαγάγει καινοτομίες σε δύο τομείς:

- το πεδίο εφαρμογής των ελέγχων που διενεργούνται για κάθε συναλλαγή και

- το ποσοστό των συναλλαγών που υποβάλλονται σε εκ των υστέρων έλεγχο.

4.6. Πόροι

Για τη διαχείριση των κεφαλαίων του ΕΤΑ, η Επιτροπή βασίζεται στο προσωπικό της EuropeAid, τόσο στην έδρα της, όσο και στις Αντιπροσωπείες. Μετά την αναδιοργάνωση, το Μάιο του 2005, η EuropeAid χρησιμοποίησε το μέγιστο των δυνατοτήτων της σε προσωπικό που, το 2005, αποτελούνταν από 194 άτομα. Εκτός αυτού, από το Μάρτιο μέχρι το τέλος του έτους, πραγματοποιήθηκαν ορισμένες αλλαγές στα μεσαία διοικητικά στελέχη που είναι αρμόδια για τη διαχείριση του ΕΤΑ.

Ως εκ τούτου, η Επιτροπή έπρεπε να δώσει προτεραιότητα σε ορισμένες δραστηριότητες έναντι άλλων, γεγονός που προκάλεσε ορισμένες καθυστερήσεις, ιδίως στους ακόλουθους τομείς:

- την ενημέρωση των εσωτερικών και εξωτερικών ιστότοπων·

- την παρακολούθηση των προγραμμάτων του Stabex· και

- την εφαρμογή εκ των υστέρων ελέγχων.

Η διαχείριση των κεφαλαίων του ΕΤΑ βασίζεται επίσης στους πόρους άλλων διευθύνσεων της EuropeAid, ειδικότερα:

- της διεύθυνσης για τη στήριξη της ποιότητας των επιχειρήσεων, η οποία συμβάλλει στην κατάρτιση, την παρακολούθηση και την αξιολόγηση των προγραμμάτων·

- δύο διευθύνσεων που παρέχουν πόρους και γενικότερη στήριξη στις επιχειρήσεις της EuropeAid.

Το σημείο 8 του συνημμένου τεχνικού παραρτήματος περιγράφει λεπτομερέστερα την κατάσταση των πόρων των αντιπροσωπειών ΑΚΕ τώρα που ολοκληρώθηκε η διαδικασία αποκέντρωσης της EuropeAid.

Για τη μέτρηση της έντασης χρήσης των πόρων από την EuropeAid, υπάρχει μια σημαντική μέθοδος που συνίσταται στον υπολογισμό του προσωπικού που απασχολεί η EuropeAid κατά μέσο όρο για κάθε 10 εκατ. ευρώ που καλείται να διαχειριστεί. Είναι δύσκολο να αποδοθεί με ακρίβεια ένας συνολικός αριθμός υπαλλήλων στη διαχείριση των κεφαλαίων του ΕΤΑ, και επομένως να υπολογιστεί η ακριβής αναλογία. Η αναλογία αυτή ωστόσο μειώθηκε κατά 6% μεταξύ των ετών 2004 και 2005, για το σύνολο της EuropeAid, ήτοι από 4,8 σε 4,5. Η Επιτροπή θα συνεχίσει την κατά το δυνατόν αποτελεσματικότερη ανάπτυξη του προσωπικού της και θα ιεραρχήσει αυστηρά τις προτεραιότητές της για το 2006.

[1] Το παράρτημα ΙΙ της συνθήκης ΕΚ απαριθμεί 21 Υπερπόντιες Χώρες και Εδάφη (ΥΧΕ). Η Επιτροπή έχει άμεσες σχέσεις με 20 εξ αυτών, δεδομένου ότι η απόφαση για τη σύνδεση των υπερπόντιων χωρών και εδαφών δεν εφαρμόζεται στη Βερμούδα (μετά από αίτημά της).

[2] ΕΕ L 314, της 30ής Νοεμβρίου 2001.

[3] Οι εκθέσεις προς την ΕΑΒ (Επιτροπή Αναπτυξιακής Βοήθειας) του ΟΟΣΑ υποβάλλονται βάσει ακαθάριστων ποσών. Λεπτομέρειες για τα καθαρά χρηματοδοτικά ποσά του ΕΤΑ παρέχονται στο σημείο 6.1 του τεχνικού παραρτήματος της παρούσας έκθεσης.

[4] Σύμφωνα με τους σχετικούς ορισμούς της ΕΑΒ του ΟΟΣΑ, στον τομέα περιλαμβάνονται, εκτός από τη στήριξη του προϋπολογισμού και του ισοζυγίου πληρωμών, και ορισμένες μορφές επισιτιστικής ασφάλειας και δράσεων του Stabex.

[5] Η χρηματοδότηση του μέσου στήριξης της ειρήνης δεν υπολογίζεται ως ΕΑΒ (Επίσημη Αναπτυξιακή Βοήθεια) στο πλαίσιο των ορισμών ΕΑΒ-ΟΟΣΑ.

[6] Τα στοιχεία αυτά λαμβάνουν υπόψη την ανακατάταξη ορισμένων δράσεων του Stabex, για τις οποίες υποβλήθηκαν λεπτομερή λογιστικά στοιχεία με την έκθεση για τη δημοσιονομική διαχείριση των ΕΤΑ το 2004. Οι πληρωμές που παρατίθενται στον πίνακα περιλαμβάνουν τις μεταφορές ύψους 4,4 εκατ. ευρώ που πραγματοποιήθηκαν από τους πόρους του Stabex, αν και στην πραγματικότητα αυτό έγινε τα έτη 2002 και 2003.

[7] Διατίθεται στη διεύθυνση:http://europa.eu.int/eur-lex/pri/en/oj/dat/2003/l_083/l_08320030401en00010031.pdf

[8] Λαμβάνονται υπόψη οι μεταφορές από προηγούμενα ΕΤΑ στο 9ο ΕΤΑ.

[9] Το Stabex είναι χρηματοδοτικό μέσο που συστάθηκε με τη σύμβαση της Λομέ (άρθρα 186-212) και επιχειρεί να αντισταθμίσει την αστάθεια των εσόδων από τις εξαγωγές των χωρών ΑΚΕ. Η συμφωνία του Κοτονού αντικατέστησε το Stabex με ένα νέο μέσο, το Flex.